Erediens 06 Augustus 2017. Teks: Maleagi 3:1-18. Die skathuis van jou hart.
Mag 'n mens God beroof? (Mal.3:8). Dit is wat die Here vir sy volk rondom die jaar 500 v.C. gevra het. Waarom? Want die volk beroof Hom in tiendes en offergawes. Hier moet ons Sondag oggend vir 'n wyle stilstaan, nie om een of ander skuldgevoel of emosies te bewerk nie, nie om te vermaan of tereggewys nie, nie om die kerk se koffer te vul nie, maar om ons vry te maak.
Ook ons raak kriewelrig wanneer daar oor geld gepraat word. En hoekom is dit so? Waarom vind ons dit so maklik om geld uit te gee op dinge wat vir ons belangrik is – of dit nou is hoe ons lyk, waar ons bly of waarin ons ry? Want daardie dinge is ons skathuis sê God. Aan daardie dinge klou ons vas vir sekuriteit, aanvaarding en status. Vrygewigheid is daarom 'n deug wat gekweek word nie deur skuldgevoel of emosie nie, maar deur 'n verandering van hart. Ook Paulus wil dit by die Korintiërs inprent:
"Maar soos julle in alles oorvloedig is — in geloof en woord en kennis en alle ywer en in julle liefde vir ons — sorg dat julle ook in hierdie liefdedaad oorvloedig is. Ek sê dit nie as 'n bevel nie, maar om deur die ywer van ander ook die egtheid van julle liefde op die proef te stel. Want julle ken die genade van onse Here Jesus Christus, dat Hy, alhoewel Hy ryk was, ter wille van julle arm geword het, sodat julle deur sy armoede ryk kan word.
So kyk Sondag oggend na Christus en laat sy vrygewigheid jou vrymaak om ook te gee, nie net vir die kerk nie, maar vir liefdadigheid, vir maatskaplike werk vir dierebeskerming vir alles wat bydrae tot die welsyn van God se skepping. En onthou Jesus se eie woorde: dit is meer geseënd om te gee as om te ontvang.